На основу члана 44. став 1. Закона о државној управи („Службени гласник РС”, бр. 79/05, 101/07, 95/10, 99/14, 30/18 – др. закон и 47/18), а у вези са чланом 60. став 1. тачка 9) Закона о безбедности и здрављу на раду (,,Службени гласник РС”, бр. 101/05, 91/15 и 113/17 – др. закон),

министар за рад, запошљавање, борачка и социјална питања издаје:

**Д И Р Е К Т И В У**

**О ОБЈАВЉИВАЊУ СПИСКА ПРАВНИХ ЛИЦА И ПРЕДУЗЕТНИКА КОЈИМА СУ ИЗДАТЕ И ОДУЗЕТЕ ЛИЦЕНЦЕ ЗА ОБАВЉАЊЕ ПОСЛОВА У ОБЛАСТИ БЕЗБЕДНОСТИ И ЗДРАВЉА НА РАДУ**

**Члан 1.**

Овом директивом утврђује се обавеза објављивања списка правних лица и предузетника којима су издате и одузете лиценце за обављање послова у области безбедности и здравља на раду на интернет страници Министарства за рад, запошљавање, борачка и социјална питања.

**Члан 2.**

Управа за безбедност и здравље на раду води евиденције о издатим и одузетим лиценцама из Закона о безбедности и здрављу на раду:

1. правном лицу или предузетнику за обављање послова безбедности и здравља на раду;
2. правном лицу за обављање послова прегледа и провере опреме за рад;
3. правном лицу за обављање послова испитивања услова радне околине – хемијских и физичких штетности (осим јонизујућих зрачења), микроклиме и осветљености;
4. правном лицу за обављање послова испитивања услова радне околине – биолошких штетности;
5. одговорном лицу за обављање послова прегледа и провере опреме за рад;
6. одговорном лицу за обављање послова испитивања услова радне околине.

**Члан 3.**

Списак се ажурира најмање једном месечно, на основу евиденције о издатим и одузетим лиценцама за обављање послова у области безбедности и здравља на раду које води Управа за безбедност и здравље на раду, и то најкасније до 5. у месецу за претходни месец.

Списак о издатим лиценцамаправном лицу или предузетнику за обављање послова безбедности и здравља на раду; правном лицу за обављање послова прегледа и провере опреме за рад; правном лицу за обављање послова испитивања услова радне околине – хемијских и физичких штетности (осим јонизујућих зрачења), микроклиме и осветљености и правном лицу за обављање послова испитивања услова радне околине – биолошких штетности објављује се на интернет страници Министарства за рад, запошљавање, борачка и социјална питања и на истом ће стајати до истека рока важења лиценце или до престанка обављања делатности.

**Члан 4.**

Списак о одузетим лиценцама из члана 2. ове директиве објављује се на интернет страници Министарства за рад, запошљавање, борачка и социјална питања од тренутка коначности решења о одузимању лиценце и не може се брисати три године од дана одузимања лиценце.

**Члан 5.**

За објављивање списка, тачност и истинитост достављених података одговорна је Управа за безбедност и здравље на раду.

**Члан 6.**

Ова директива ступа на снагу наредног дана од дана објављивања на огласној табли.

Број: 110-00-00008/2018-01

У Београду, 19. новембра 2018. године  **МИНИСТАР**

**Зоран Ђорђевић**